L'arxiu és testimoni d'una organització de referència en l'acció per a la millora de la qualitat de vida de les persones i de la convivència als barris i pobles de Catalunya
En les darreres setmanes s'ha pogut formalitzar la cessió en comodat del fons documental de la Confederació d'Associacions Veïnals de Catalunya (CONFAVC) a la Generalitat de Catalunya, amb la signatura del contracte de comodat entre les dues parts, postposat per la pandèmia.
La documentació va ingressar a l'Arxiu Nacional de Catalunya ara fa poc més d'un any, procedent de la seu de l'entitat al barri de la Barceloneta de Barcelona.
Durant la primavera de 2019 va ser tractada arxivísticament i en aquest moments ja està disponible per a la consulta.
L'arxiu de la CONFAVC ha estat ben conservat per l'entitat, que va encarregar una primera organització i descripció documental a una empresa especialitzada.
Aquesta actuació ha servit de bona base a la feina arxivística duta a terme els darrers mesos per l'Arxiu Nacional.
Actualment, el fons es consultable en línia, amb 2.691 unitats de catalogació.
La Confederació d'Associacions Veïnals de Catalunya (CONFAVC) és una organització sense ànim de lucre del moviment veïnal, que coordina 461 associacions locals i 23 federacions.
A través dels seus projectes, campanyes i serveis, treballa per millorar la qualitat de vida dels veïns i les veïnes des dels barris de Catalunya.
L'entitat va néixer el 1988, sota l'impuls d'una sèrie de federacions d'associacions de veïns (Badalona, el Baix Llobregat, Barcelona, L'Hospitalet, Lleida, Manresa i Tarragona) que varen decidir recuperar i institucionalitzar les trobades d'entitats veïnals celebrades abans a Catalunya.
D'aquestes sis federacions inicials la CONFAVC ha crescut fins a comptar amb les 23 federacions actuals.
L'any 2000 va ser declarada entitat d'utilitat pública.
El fons documental conté la documentació generada i rebuda per la CONFAVC en el desenvolupament de les seves activitats pròpies.
Inclou documents sobre la seva administració general i organització, estatuts, llibres d'actes de les juntes directives, ponències d'assemblees generals, plans estratègics, estructuració interna i metodologies de treball.
També inclou materials referents a campanyes i comissions de treball, informes, memòries anuals, estudis, estadístiques generals, legislació, acords, convenis i participació en litigis.
A més, conté expedients de personal de l'associació, dotació de recursos humans, inventaris, balanços, gestió del pressupost, llibres de comptabilitat, subvencions, préstecs, facturació i dossiers de proveïdors.
El fons conté un gran volum de publicacions de diferents associacions de veïns de Catalunya i dossiers temàtics, que apleguen una gran quantitat d'informació a nivell territorial i sectorial.
Inclou documentació sobre actes oficials, inauguracions, commemoracions i comunicats de premsa.
També, correspondència amb altres entitats vinculades amb el moviment veïnal i sobre jornades, congressos i activitat formativa.
Els més de 300 expedients de secretaria corresponents a les relacions amb les federacions i associacions locals adherides a la CONFAVC es poden també visualitzar damunt del territori, amb el seu corresponent enllaç a la descripció i reserva en línia de la documentació, a través d'aquest mapa.
Un testimoni privilegiat dels moviments socials